《游华顶峰》
宋代·释法具

行尽一径龙蛇蟠，病身忽上青云端。天公岂念客来远，偶吹一云松风寒。

摩挲老眼坐叹息，信有物表非人寰。去天尺五步可到，云梦八九吞何难。

微阳远映众山绿，景气摇动如波澜。青萝吐花叶袅袅，浅水落石声潺潺。

盘空巨石碧如削，暗澹老树苍烟漫。檐牙卓地殿影出，蜗涎上阶夜雨残。

昔人遗迹不复见，但见满目围苍峦。悬知此地可送老，黄叶满庭风闭关。

玉京五城信不远，神仙绶短谁能攀。妄庸柳泌真可笑，安用采药乘朱轓。

作者简介：释法具，字圆复，吴兴（今浙江湖州）人。徽宗、高宗时以诗游士大夫间，有《化庵湖海集》二卷，已佚。事见《直斋书录解题》卷二○。今录诗十七首。